钦定古今图书集成/明伦汇编/官常典/第367卷 > 汤宗
## 钦定古今图书集成/明伦汇编/官常典/第367卷 > 汤宗

按《明外史》本传：“宗字正传，浙江平阳人。洪武末，由太
学生擢河南按察佥事，改北平。建文时上变，告言按
察使陈瑛受燕王金钱，有异谋。诏逮瑛，安置广西，而
迁宗山东按察使。坐事左迁刑部郎中，出知苏州府。
苏连岁大水，民流逋租至十馀万石。宗不忍迫促，
谕富民出米代输。民素德宗从之，不三月，逋租悉完。
永”乐元年有谮其坐视水患者，逮下狱，谪判潞州。以
黄淮荐，召还为大理守丞。或言宗曾发潜邸事者，帝
曰：“帝王惟才是使，何论旧嫌。”竟擢用之。寻奉命赈饥
河南，还署户部事。解缙下狱，词连宗，坐系十馀年。仁
宗立，复大理丞，进左少卿，再进南大理卿。宣宗初，清
军山东。会天久不雨，宗极陈民间饥困之状，帝为蠲
租免役，罢不急之务。宣德二年卒。